23. ned. cez rok – B – 2015 – 17.30 – sobota - Škutovky

1. čít. - Iz 35,4-7a 2. čítanie - Jak 2,1-5 Evanjelium - Mk 7,31-37

31 Znova opustil končiny Týru a cez Sidon prišiel ku Galilejskému moru do stredu dekapolského kraja. 32 Tam priviedli k nemu hluchonemého a prosili ho, aby naňho vložil ruku. 33 On ho vzal nabok od zástupu, vložil mu prsty do uší, poslinil si ich a dotkol sa mu jazyka. 34 Potom pozdvihol oči k nebu, vzdychol a povedal mu: „Effeta,“ čo znamená: „Otvor sa!“ 35 V tej chvíli sa mu otvorili uši a rozviazal spútaný jazyk a správne rozprával. 36 A prikázal im, aby o tom nikomu nehovorili. Ale čím dôraznejšie im prikazoval, tým väčšmi to rozhlasovali 37 a s tým väčším obdivom hovorili: „Dobre robí všetko: aj hluchým dáva sluch aj nemým reč.“

Svätý Tomáš Morus, ktorý dobre poznal klasickú literatúru, rád na túto tému žartoval.

Keď si ho doberali, že sa oženil s príliš malou ženou, odpovedal: „Medzi trápeniami si musíme vybrať to najmenšie."

My teraz potrebujeme počuť čo nám naznačuje Božie Slovo: Evanjelista Marek je jeden z autorov štyroch evanjelií.

Najprv tu máme isté zemepisné údaje. Tie prezrádzajú, že evanjelium „putuje“ aj do pohanských krajov.

Doputovalo aj k nám a medzi nami zneje: Effeta, otvor sa... otvor sa pre Božie veci a skutočnosti v Tvojom manželstve...
Príkaz „otvor sa“ je určený chorému (neschopnému počuť), nie „chorým orgánom“ (nejde tu o množné číslo).
Ježiš žiada mlčanie a zároveň dáva svedectvo o Božej dobrote: skrze Krista sa teda obnovuje „zranené“ stvorenie.
Kresťan - ten, ktorý vo svojom živote stretol Ježiša - to je človek, ktorý vidí, počuje, cíti, miluje.

- Efeta! Otvor sa! - Efeta! Nech sa otvoria naše oči, aby sme videli! - Efeta! Nech sa otvoria naše uši, aby sme počuli! - Efeta! Nech sa otvorí naše srdce, aby sme milovali!

Vedieť počúvať - to je veľmi dôležité!

VUB KŽ – naozaj to treba... – to nie je banka ale výzva žiť vysokú úroveň bežného kresťanského života.

Ale musíme ísť ďalej.

Manželská láska je tvorivá a svätá, ale je určená k tomu, aby tvorila z telesného duchovné.

Sme na Škutovkách v prostredí medveďov a musíme si uvedomiť svoje úlohy. Nebudeme hovoriť o troch manželských pároch ľadových medveďov, ktorí sa vybrali na juh a prišli na križovatku, kde sa mali rozhodnúť kam ďalej.

Na pochopenie a sledovanie toho čo potrebujeme my, si vyberieme iného medveďa:

Benedikt XVI., ešte na začiatku svojho pontifikátu predstavil svoje krátke spomienky a súvislosti života: Stal som sa nasledovníkom svätého Korbiniána. Na jeho legende ma už od detstva fascinoval príbeh, podľa ktorého medveď roztrhal koňa tohto svätca, keď bol na ceste do Ríma. Za trest – tak o tom rozpráva legenda – Korbinián naložil medveďovi na chrbát náklad, ktorýdovtedy niesol kôň. Tak ho musel medveď vliecť cez Alpy až do Ríma a až tam ho svätec pustil na slobodu. Keď som bol v roku 1977 postavený pred ťažké rozhodnutie, či mám alebo nemám prijať menovanie za arcibiskupa Mníchova a Freisingu – menovanie, ktoré by ma vytrhlo z mojej obľúbenej činnosti na univerzite – , pripomenul mi tento medveď, vlečúci náklad, výklad 22. a 23. verša 73. žalmu od svätého Augustína. Žalmista sa tam pýta, prečo musia trpieť tí, ktorí stoja na strane Boha, a hovorí: *„Hlúpy som bol a nechápavý, a pred tebou som bol ako dobytča.  Ale ja som stále pri tebe.”* Augustín, ktorý v slove „dobytča“ videl predovšetkým označenie ťažného zvieraťa, ktoré používa roľník na prácu na poli, spoznal v tomto obraze seba samého pod ťarchou svojej biskupskej služby – „biskupského batôžka“. Zvolil si život učenca a Boh ho určil za „ťažné zviera“, poslušné dobytča, ktoré ťahá pluh po Božej roli, v tomto svete ... Ale práve tu mu žalm dal utešujúce osvietenie: Tak, ako je dobytča najbližšie pri roľníkovi a pod jeho vedením vykonáva ťažkú prácu, ktorá mu je zverená, tak biskup je celkom blízko pri Bohu, pretože vykonáva dôležitú službu pre jeho kráľovstvo.
Na pozadí tejto myšlienky biskupa z Hippo ma tento medveď vždy novým spôsobom posmeľuje, aby som vykonával svoju službu s radosťou a dôverou – ako pred tridsiatimi rokmi, tak aj teraz v mojej novej úlohe – a aby som deň čo deň vravel Bohu svoje áno: Stal som sa pre teba ťažným zvieraťom, ale práve taký som *„ stále pri tebe.”* (Ž 73, 23). Medveď svätého Korbiniána bol opäť pustený na slobodu v Ríme. V mojom prípade – spomína sám Benedikt ešte ako pápež - Pán rozhodol inak. A tak teda znova stojím pri päte mariánskeho stĺpu, aby som vyprosoval príhovor a požehnanie Matky Božej, tentokrát však nielen pre mesto Mníchov a pre Bavorsko, ale pre Cirkev celého sveta a pre všetkých ľudí dobrej vôle.

A keď si uvedomíme súvislosti – bol tento medveď predsa pustený v Ríme na slobodu – aby pokračoval ešte dlho v predchádzajúcej činnosti a pritom nikdy nezabudol na disponovanosť pre Pána... Pán ho teraz prepustil do seniorátu, ale nie bez roboty, ako hovorí pápež František: „Pozrime sa na Benedikta, ktorý sa rozhodol stráviť v modlitbe a načúvaní Božiemu slovu poslednú etapu svojho života! Je to nádherné!“

A pritom František podobne zmýšľa ako Benedikt – ako by sa on stal pre tento svet medveďom z veľkomesta Buenos Aires....

Slová Benedikta stále platia. A rovnako platia aj slová Františka..., aj keď tí o ktorých budeme hovoriť sú pravdepodobne obaja vdovci – Simeon a Anna.

Prvá vec: je pravda, že spoločnosť sa nás usiluje vyradiť, ale Pán určite nie! Volá nás, aby sme ho nasledovali v každom veku, a aj staroba v sebe nesie milosť a poslanie, **pravé Pánovo povolanie**. **Staroba je povolaním.** Nie je to ešte moment «stiahnuť veslá do člna». Toto obdobie života sa odlišuje od predošlých. Predtým skutočne nebolo bežné mať k dispozícii toľko času; dnes je to oveľa viac. A aj kresťanská spiritualita bola tak trochu zaskočená, treba teda načrtnúť spiritualitu seniorov.

Seniori mi hovoria: «Dnes máme 50. výročie manželstva», «Dnes oslavujeme 60. výročie manželstva»... Ja im vravím: ukážte to mladým, ktorí sú tak rýchlo unavení! Toto svedectvo vernosti v pokročilom veku.

Všimnime si starcov: «starec» Simeon a «prorokyňa» Anna, ktorá mala 84 rokov. Táto žena neskrývala svoj vek. Evanjelium spomína, že deň čo deň očakávali Boží príchod, a to dlhé roky. Chceli ho práve v ten deň uzrieť, postrehnúť jeho znamenia, vytušiť jeho príchod. Možno sa už aj trochu zmierili s tým, že zomrú skôr, ako sa to stane. Tým dlhým čakaním však i naďalej napĺňali celý svoj život, nemali dôležitejšie povinnosti ako toto: čakať na Pána a modliť sa.

Keď Mária s Jozefom prišli do chrámu, aby naplnili Zákon, Simeon a Anna sa s nadšením pohli, oduševnení Duchom Svätým (porov. Lk 2,27). Bremeno veku a čakania sa v tej chvíli stratilo. Spoznali dieťa a objavili novú silu pre novú úlohu: vzdávať vďaku a vydávať svedectvo o tomto Božom Znamení. Simeon bez prípravy predniesol nádherný oslavný hymnus (porov. Lk 2,29-32) – v tej chvíli bol z neho básnik – a Anna sa stala prvou Ježišovou ohlasovateľkou: «hovorila o dieťati všetkým, ktorí očakávali vykúpenie Jeruzalema» (Lk 2,38).

Staňme sa aj my tak trochu básnikmi v modlitbe: s chuťou hľadajme vlastné slová, znovu si osvojme tie, ktoré nás učí Božie slovo. Modlitba starých rodičov a seniorov je veľký dar pre Cirkev! Modlitba starých rodičov a seniorov je darom pre Cirkev, je bohatstvom! Je mocnou injekciou múdrosti aj pre celé ľudské spoločenstvo, najmä pre to, ktoré je príliš zamestnané, priveľmi zaneprázdnené a príliš roztržité. Niekto predsa musí aj im vyspievať Božie znamenia, ohlasovať Božie znamenia a modliť sa za nich!

Olivier Clément, hovorieval: «Civilizácia, v ktorej niet modlitby, je civilizáciou, kde staroba už nemá zmysel. A to je desivé, my potrebujeme predovšetkým seniorov, ktorí sa modlia, pretože staroba nám je daná pre toto.» Modlitba seniorov je nádherná skutočnosť. Môžeme ďakovať Pánovi za prijaté dobrodenia a naplniť prázdnotu nevďačnosti, ktorá ho obklopuje. Môžeme sa prihovárať za očakávania nových generácií a dať dôstojnosť pamiatke a obetám generácií minulých. Môžeme pripomenúť ambicióznym mladým, že život bez lásky je životom vyprahnutým. Môžeme povedať ustráchaným mladým, že nad obavou z budúcnosti je možné zvíťaziť. Môžeme poučiť mladých, ktorí sú príliš zamilovaní do seba, že je väčšou radosťou dávať ako prijímať. Starí otcovia a mamy vytvárajú neprestajný «chorál» veľkej duchovnej svätyne, kde modlitba prosby a spev chvály podopierajú spoločenstvo, ktoré pracuje a bojuje na životnom poli.

A napokon, modlitba neprestajne očisťuje srdce. Chvála a prosba k Bohu chránia srdce pred zatvrdnutím v hneve a sebectve. Aký nepekný je cynizmus starého človeka, ktorý stratil zmysel pre vydávanie svedectva, pohŕda mladými a neodovzdáva múdrosť života! Naopak, aké nádherné je povzbudenie, ktoré senior dokáže odovzdať mladému človeku v jeho hľadaní zmyslu viery a života! Toto je vskutku poslaním starých rodičov, povolaním seniorov. Slová starých rodičov majú v sebe niečo osobitné pre mladých. Čo máte pre nich pripravené ako vaše posledné slová?

Väčšina ste tu žijúci, nie medvede, ale sviatostní manželia a potrebujeme si uvedomiť túto sviatosť aj vo vašom veku:

Muž je celý pre ženu a žena je celá pre muža. Nedokážeme to nijako inak, iba poctivým životom našich sviatostných manželstiev a z nich vznikajúcich domácich cirkvi, ktoré prerastajú do Cirkvi. V nej pôsobí Najsvätejšia Trojica... Trojica, ktorá sa na rodinu nepodobá, ale Trojica, ktorá rodinou je...

Zapáľme sedemramenný svietnik menora, aby táto trojičná duchovnosť nebola čmudiacim dôkazom, že ostala mimo. U Hebrejov zapaľovala svetlo menory v piatok večer matka ako kráľovná. Keďže u nás si uvedomujeme tajomstvo domácej Cirkvi – nevestou a manželkou sú tu obaja manželia a ženíchom a manželom je tu Kristus – tak našu menoru bude zapaľovať v sobotu pred nedeľou - nevesta - manželský pár:

Ramená naľavo i napravo majú tri sviece a jedna svieca je
v strede. Premýšľajme o tom čo to znamená:

* *Prvé svetlo*: sme povolaní milovať nielen v samotnej komplementárnosti muža a ženy, ale v spoločenstve, ktoré ich presahuje a odkrýva v ich jednote.
* *Druhé svetlo*: manželská zmluva je sviatosť vo večnej zmluve.
* *Tretie svetlo*: v tejto zmluve sa manželia „spoločne zasväcujú Bohu“, ich láska je znakom a svedectvom o Božej láske!
* *Štvrté svetlo* – manželský zväzok je znakom nerozlučného spojenia medzi Kristom a Cirkvou a účinným darom milosti v Duchu vzhľadom na plnú jednotu oboch.
* Ich láska – *piate svetlo* – je spoločenstvom Božieho Kráľovstva a prorokuje o ňom. Manželia sú si navzájom prostriedkom prinášajúcim Pánov dar, a to nielen sebe, ale aj v službe Cirkvi.
* A tu dialóg, ktorý treba objaviť vo svetle Ducha – *šieste svetlo* – vytvára základ jednoty.
* Toto všetko však nie je možné bez *siedmeho svetla*, presne uprostred ostatných šiestich ramien *menory*: svetla modlitby, v ktorej sa prežíva jednota, sprevádzajúca oboch manželov do krásy túžby, s ktorou Trojica prebýva v dňoch človeka.

Tu vnútorne vo sviatosti manželstva pôsobí Svätý Duch, v ktorom Kristus spaľuje milosť, ktorá prepaľuje manželov v tomto sviatostnom spoločenstve...

To vzniká keď spoločenstvo sa vzťahuje na osobný vzťah medzi "ja" a "ty" k úzkemu "my". **Toto "úzke spoločenstvo" manželov smerujúce k rodinnému "spoločenstvu", ktoré je preniknuté až do dna tým, čo tvorí vlastnú podstatu "úzkeho spoločenstva", ktoré vzniká, keď sa uskutoční manželská zmluva, ktorá otvára manželov pre večné úzke spoločenstvo lásky a života.**

Ježiš, ponúka manželstvo ako sviatosť. Manželstvo je stretnutím, lebo toto stretnutie je miestom, kde sa Boh v osobe Ženícha Spasiteľa ujal iniciatívy pre spojenectvo lásky a vernosti: **sviatosť manželstva je** teda stretnutie, nie rande vo svadobný deň, ale **stretnutie, ktoré trvá**: Ježiš zostáva s manželmi stále! Ale to nestačí: v tomto zotrvávaní Ježiš povyšuje manželskú lásku na božskú lásku: „autentická manželská láska je povýšená v božskej láske“ (GS 48).

Milosť manželstva je preto vzťahovou milosťou“ miestom, kde sa nachádza to božské, ktoré nie je izolovanosťou osamoteného! Ľudská láska darovaná pri stvorení je vykúpená a zavŕšená v tajomstve Krista.

Povolanie je aj poslanie, milosť je vpísaná vo sviatosti... všetci kresťanskí manželia sú povolaní byť tými, ktorí vykonávajú službu svojho poslania... lebo všetci prijímajú sviatosť...

Každý pár zosobášený v kostole... si musí byť vedomí toho, že vstupuje do tohto tela, a má v ňom svoje poslanie...., ktoré nie je mojim poslaním... ale je to poslanie Cirkvi....

Všetci sú sviatosťou, všetci sú sviatostnými manželmi... všetci sú povolaní... ukazovať jedinú Kristovu tvár..., teda prejavovať lásku k ľudstvu... Manželia sú povolaní hovoriť o tejto láske celému svetu... sú aktualizáciou tohto špeciálneho vzťahu... Boha k ľudstvu... Keď budete jedným telom, láska sa nemôže vyčerpať v rámci jedného páru..., nemôže sa privatizovať...

Sviatostné manželstvo - je sviatosť poslania - má trojtretinovú sviatostnú milosť k trojtretinovému sviatostnému poslaniu (každé prirovnanie má chybu) – k sebe navzájom, k deťom a k svojmu okoliu. Je to sviatosť v množnom čísle „MY“... Oni sú tvárou Boha medzi ľuďmi... Žiaden jednotlivec nemôže tak svedčiť o nerozlučiteľnosti Božej lásky k ľudstvu ako manželia....

Kto v živote viery nenapreduje, ten ustupuje. Treba aby sme smerovali k „,vysokej úrovni‘ každodenného kresťanského života“ pripomína Benedikt XVI. slová pápeža sv. Jána Pavla II. zo začiatku tisícročia...[[1]](#footnote-1)

Karol Wojtila, hovoril neskôr ako pápež v 1985 aj písal o Jurekovi Ciesselskom, ktorý dosahoval vysokú úroveň bežného kresťanského života a spolu s manželkou **VÚBKMŽ – vysokú úroveň bežného kresťanského manželského života...** – to je program aj pre každého z nás. Nemôžeme byť troškári – ale naozaj **potrebujeme žiť VUBKMŽ...** - Ale tú nemožno dosahovať bez Eucharistie... Lebo Cirkev žije z Eucharistie – aj domáca Cirkev z nej musí žiť...

V Eucharistii prijímame živého Krista. A kto z nás to v živote skutočne uchopil, zažil a radoval sa z toho? Skutočne silno... My prichádzame, prijímame a chvíľu uvažujeme a potom zasa uvažujeme čo uvaríme a čo urobíme, ako čo zariadime... a pod... Je to v poriadku, ale chcem povedať, že tie dary, ktoré dostávame... nás dosť presahujú... Dostali sme šaty, ktoré sú o 10 čísel väčšie ako sme my... a my do nich dorastáme... Podobne je to aj s Eucharistiou...

**Povolanie a poslanie rodiny v Cirkvi a súčasnom svete… - je téma synoda...** – táto téma synody je teda maximálne aktuálna...

Ak to poslanie má byť aj naším tak v sile Eucharistie, v sile eucharistickej lásky. Táto láska nie je homogenizovaná, ale je trojičným zázrakom - Rodina teda prežíva „Turíce jednoty“, v nej je Trojica prítomná skutočne/tajomne, až tak, že rodina sa stáva jej chrámom vo svete. Preto Duch je sprievodcom a normou manželov. Pamätáte si ako to mali Kolkovci vo svojej prednáške: Vo Večeradle bolo odovzdanie Ducha – ale nielen vo sviatosti zmierenia – ale aj vo všetkom čo Ježiš hovoril a ustanovil – a teda prijmeme toho Ducha aj v Eucharistii a všimnite si ako sa to modlíme v Eucharistickej modlitbe: nech nás všetkých, ktorí máme účasť na Kristovom tele a krvi, združí v jedno Duch Svätý.

 „Ak ľudská láska chce žiť zo seba, nebude jej stačiť dych. Je ako zrkadlo, v ktorom sa odráža svetlo, ale keby si zrkadlo myslelo, že ono samé je svetlom a otočilo by sa inam, nastala by tma“. Vo veriacom, ktorý miluje, miluje sám Duch, a tak sa láska stáva duchovnou: nie ne-ľudskou, ale ľudskou v plnosti Božieho zámeru.

Dnes si uvedomme: „ak nevzrástla tvoja láska k manželke, manželovi, nenarástol si duchovne ani ty“. Urob si rozhodnutie, že dnes budeš milovať svoju manželku viac ako včera a zajtra viac ako dnes. Sám Duch sa postará o všedné dni rodiny prostredníctvom svojich siedmich darov, ktorými prevracia logiku sveta a dáva (zadarmo!) extázu lásky. To je *mystika manželstva* pre dobro sveta: **žite vysokú úroveň bežného kresťanského manželského života, do ktorého ste povolaní....**

Len láska pozná umenie iných obdarovávať a pritom sama bohatnúť. (sv. Augustin)

1. Benedikt XVI. Posolstvo k pôstnemu obdobiu 2012, 3 [↑](#footnote-ref-1)